**KRITERIJI ZA DODELITEV DENARNE POMOČI UČENCEM IZ SREDSTEV ŠOLSKEGA SKLADA**

Upravni odbor Šolskega sklada Osnovne šole Stanka Vraza Ormož (v nadaljevanju Šolski sklad) je na svoji redni seji, dne 20. 11. 2024, sprejel kriterije za dodelitev denarne pomoči učencem iz sredstev Šolskega sklada.

1. **člen**

**Dokazila za ugotovitev stanja in določitev višine zneska**

Starši ali zakoniti zastopniki ob izpolnjeni vlogi (dostopna je na spletni strani šole ali pri razredniku) za dodeljevanje denarne pomoči iz šolskega sklada predložijo:

1. veljavno odločbo po Zakonu o uveljavljanju pravic iz javnih sredstev (ZUPJS), ki zajema:
   * otroški dodatek,
   * denarno socialno pomoč,
   * varstveni dodatek,
   * državno štipendijo,
2. potrdilo o brezposelnosti ali potrdilo o višini denarnega nadomestila za čas brezposelnosti, izdano s strani Zavoda Republike Slovenije za zaposlovanje.

V kolikor je predlagatelj strokovni delavec, si od staršev pridobi vsa potrebna dokazila za ugotovitev stanja.

1. **člen**

**Kriteriji za dodeljevanje denarne pomoči**

V kriteriju za dodeljevanje pomoči se upošteva veljavna odločba državne institucije, iz katere je razvidno številčno in premoženjsko stanje družine vlagatelja v skladu z Zakonom o uveljavljanju pravic iz javnih sredstev (ZUPJS).

Učencu se določi višina denarne pomoči glede na spodnjo tabelo:

|  |  |  |  |
| --- | --- | --- | --- |
| **Št.** | **Kriterij** | **Lestvica** | **Delež denarne pomoči** |
| **1.** | Mesečni dohodek na družinskega člana | I. dohodkovni razred | 80 % |
| II. dohodkovni razred | 70 % |
| III. dohodkovni razred | 60 % |
| IV. dohodkovni razred | 50 % |
| V. dohodkovni razred | 40 % |
| VI. dohodkovni razred | 30 % |
| **2.** | Dodatni kriteriji | Upravni odbor oceni dodaten kriterij in dodeli delež denarne pomoči. | |

**Maksimalna subvencija znaša 80 % zneska vloge.**

1. **člen**

**Prioriteta dodeljevanja sredstev**

V primeru nezadostnih sredstev imajo pri dodelitvi pomoči prednost učenci, ki bi jim po 2. členu pripadali najvišji deleži pomoči in bi jim bil dodeljen 80 % delež pomoči.

Če je takih učencev znotraj enakega deleža pomoči še vedno več kot je sredstev, se pomoč najprej dodeli učencem, ki izkazujejo najnižji mesečni dohodek na družinskega člana.

1. **člen**

**Dodatni kriteriji za dodeljevanje denarne pomoči**

Dodatni kriteriji 2. člena, v tabeli pod točko 2:

* izjemne akutne socialne okoliščine (naravne nesreče, požar, smrt v družini …), ki vplivajo na denarno sposobnost družine,
* psiho-socialne in druge dolgotrajne bolezni v družini,
* če je družina trenutno brez dohodkov in čaka na ureditev socialno varstvene pomoči.

Upravni odbor oceni dodatne kriterije in na podlagi teh dodeli delež denarne pomoči.

Delež denarne pomoči se dodeli učencu, če je na računu šolskega sklada dovolj sredstev.

O dodelitvi deleža denarne pomoči posameznemu učencu odločajo člani upravnega odbora šolskega sklada.

1. **člen**

**Podpora nadstandardnim programom**

Upravni odbor šolskega sklada lahko odobri tudi sredstva za nadstandardni program, kamor sodijo dejavnosti v organizaciji šole, ki niso predvidene po LDN-u šole ali pripomočki za potrebe pouka in izvajanje terapij. Člani upravnega odbora sprejmejo odločitev z absolutno večino na podlagi pisne vloge. Denarna pomoč se za te namene dodeli, če je na računu dovolj sredstev.

1. **člen**

**Obveščanje vlagateljev**

Upravni odbor dodeli sredstva sklada posameznim vlagateljem s pisnim sklepom, ki je zapisan v zapisniku.

Šolska svetovalna služba obvesti vlagatelja o upravičenosti do odobrenih denarnih sredstev.

1. **člen**

**Možnost pritožbe**

Če vlagatelj meni, da v postopku odločanja niso bili upoštevani vsi kriteriji, lahko v roku 15 dni od prejema obvestila o odločitvi UO šolskega sklada poda pisno pritožbo zoper odločitev na Svet zavoda.

**S sprejetjem Kriterijev za dodelitev denarne pomoči učencem iz sredstev šolskega sklada, sprejetimi 20. 11. 2024, prenehajo veljati Kriteriji za dodelitev denarne pomoči učencem iz sredstev šolskega sklada, z dne 3. 11. 2021.**

Predsednica UO šolskega sklada:

Tanja Prosnik Žunec